方築西軒穿地得怪石
作者：蘇轍
朝代：宋

paragraphs: 卞氏平日本富家，庭中怪石蹲麏麚。
子孫分散不復惜，排棄坑谷埋泥沙。
一株躍出隨畚鍤，知我開軒方種花。
頹然遠嶺垂澗壑，豁然洞穴通烟霞。
十夫徙置幸不遠，軒前桐柏陰交加。
我家舊隠久不到，小池尺水三流槎。
少年旋繞看不足，時呼野老來煎茶。
老人得此且自慰，更訪餘石探幽遐。